DÁVOD KÖZSÉGI ÖNKORMÁNYZAT

1/2005.(02.21.) sz. képviselőtestületi határozata:

Dávod Község Településfejlesztési Koncepció- járól

## Dávod község területére - a most készülő Településrendezési tervet megelőzően – 1984.-ben készített Összevont rendezési tervet a Bács-Kiskun Megyei Tervező Vállalat, mely 1/1985.(XI.26.) tr. számú tanácsi rendelettel került jóváhagyásra. Ez a terv, az országos jogszabályi háttér miatt 2004. év végével hatályát veszti. A terv alapján - a település egyes területein - fejlesztések történtek, míg más területekre vonatkozóan a korábbi terv gondolatai és elhatározásai tovább vihetők a jelenlegi rendezési tervben.

## A rendszerváltással átformálódott társadalmi-, gazdasági,- politikai környezet, és az 1997. évvel kezdődően megváltozott országos érvényű jogszabályok - melyek meghatározzák a területrendezés, településfejlesztés és építésügy feladatok szabályait – következtében az építésügyi hatóság munkájához a régi szabályzatok már nem használhatóak, így Dávod Községi Önkormányzata elkészítteti a község új Településrendezési tervét.

A településrendezési terv készítésének és a helyi döntések sorozatának első fázisaként a Településfejlesztési koncepció kerül jóváhagyásra, melyben rögzítésre kerülnek a község fejlesztésének alapelvei és fő irányai. A koncepcióban megfogalmazott fejlesztési szándékok – figyelemmel a vonatkozó országos érvényű jogszabályokra – a terv továbbkészítése során megjelennek annak egyes munkarészeiben.

A Településfejlesztési koncepció megalkotása során az önkormányzat választott vezetői felvázolják a község hosszú távú érdekeit szolgáló fejlesztési irányokat, területének ésszerű, gazdaságos felhasználását és meghatározzák a prioritásokat. Ennek megfelelően létrejöhet a lakosság által is elfogadható, megvalósítható és végrehajtható rendezési terv és építési szabályozás.

Az Önkormányzat vezetői és a tervezők szem előtt tartják, hogy a Településrendezési Terv akkor lesz hatékony eszköze a község fejlődésének és irányításának, ha kialakítandó településszerkezetével, terület-felhasználásával, szabályozásával azokat a településfejlesztési, stratégiai célokat szolgálja, amelyeket az önkormányzat Dávod község lakóinak képviselői és a véleményformáló polgárok bevonásával és egyetértésével határoz meg.

**1. A Településfejlesztési Célok meghatározásánál figyelembe vett Értékek**

- táji- természeti adottságok, rendezett települési környezet, közterületek,

- 51. számú országos főút által biztosított közlekedési kapcsolatok,

- turisztikai, pihenési célt szolgáló - termálfürdő, strand, camping - létesítmények vonzereje,

- a környezeti károsodás alacsony szintje,

- beépítetlen szabad területek a belterületen is,

- kedvező ingatlanárak.

**2. A Településfejlesztés és Rendezés Problémái**

- Az előző rendezési terv – jogszabályi háttér megszűnése miatti hatályvesztése,

- a beépített (lakott) területek több területi egységre – központi belterület, Püspökpuszta – való tagolódása,

- egyes belterületi, beépítetlen területek rendezetlensége,

- a fürdő-terület bővítésének jogszabályi hiányossága,

- az üdülő területek bővítésének szabályozatlansága,

- a Klágya Duna-ág melletti horgász-házak státuszának rendezetlensége,

- a faluközpont és egyes létesítményeinek összeszervezése és helybiztosítása,

- szennyvíztisztítás és csatornázás hiánya

**3. A Településfejlesztés és Rendezés Céljai és Feladatai**

- Az 1997. óta megjelent új jogszabályokon alapuló helyi szabályozással megalapozni az önkormányzat által meghatározott településfejlesztési célokhoz illeszkedő, rendezett építést Dávod község közigazgatási területén.

- Hosszútávú jövőtervezés, a fő fejlesztési irány – a termálvízre épülő idegenforgalom, turizmus fokozása, az üdülőnépesség növelése.

- Az elszakadó, beépített településrészek összekapcsolása.

- A központi belterület beépítetlen részeinek rendezése, beépítése.

- A különböző felhasználású területeken folyó tevékenységek a legmegfelelőbb helyre kerülve, egymás zavarása nélkül, kedvező hatások érvényesülésével zajlódhassanak.

- A lakosság számára vonzó, kellemes lakókörnyezet jövőbeni fenntartása, megőrzése.

- A lakosság helyben történő foglalkoztatását növelő beruházások – elsősorban a turizmus, szolgáltatás és kereskedelem területén - számára jó fekvésű, úttal és közművekkel ellátott (vagy könnyen ellátható) építési területek kijelölése.

- Az idegenforgalom és túrizmus további megerősítése, fejlesztése érdekében – kihasználva a hőforrás természeti kincsét – Dávod-fürdő területének és kapcsolódó más vendéglátó, szolgáltató létesítményeknek elhelyezésére bővítési területet biztosítása a már belterületben lévő területeken.

- A Fürdő területéhez kapcsolódó hétvégi házas üdülőterület bővítésének, a már kialakított telkek beépíthetőségének építési szabályozása.

- A Klágya Duna-ág partján meglévő horgászházak, hétvégi házak területének rendezése, jogi státuszának szabályozása.

- Az intézményi ellátottság javítása, az épített környezet színvonalának emelése és a vonzerő növelése érdekében a faluközpont területének kijelölése, fejlesztési lehetőségének biztosítása.

- A központi belterület egyes, meglévő lakótömbjeinek belső feltárásával és rendezésével új építési telkek kialakítása.

- A település infrastrukturális ellátásának javítását megalapozó és elősegítő szabályozás megalkotása.

**4. Térségi kapcsolatok, Településszerkezet fejlesztése**

**4.1. Térségi kapcsolatok**

Dávod a Baja központú kistérséghez tartozik. A középszintű ellátás (oktatás, egészségügy, hivatalok) nagy része Baján található. A 24,0 km-re É-ra lévő várossal közvetlen közúti kapcsolatot teremt az 51. sz.-ú országos főút.

A település fővárossal és megyeszékhellyel való kapcsolatát is az 51. országos főút biztosítja, mely déli irányban a szomszédos Hercegszántó területén éri el Kis-Jugoszlávia határát Dávodtól mindössze 8,0 km-re.

Az 51147. sz.ú országos közút (régi 51. sz.-ú út) Püspökpuszta területén áthaladva az É-i szomszéd, Nagybaracska területén kapcsolódva az 5107. sz-ú országos közúthoz átvezet a Ny-i oldalon szomszédos (Baranya megyéhez tartozó) Mohács – sziget területére, ahonnan autós kompjárattal a Dunántúlra és így Pécsre lehet eljutni.

Az ország DK-i része (Bácsalmás, Szeged) a Nagybaracska – Gara közötti 5505. sz.-ú országos közúton keresztül közelíthető meg.

Dávod térségi kapcsolatai – elhelyezkedésénél fogva – az ország DK-i és DNy-i részével erősödött meg és átnyúlik a közeli, D-i határmenti Vajdaságba.

A térségi kapcsolatokat meghatározó országos közutak szerkezeti vagy nyomvonalbeli változtatása – figyelembe véve az országos közúthálózat-fejlesztési programot – Dávod közigazgatási területén nem tervezett.

**4.2.** **Településszerkezet**

Dávod település szerkezetét meghatározza a belterületen É – D-i irányban áthaladó 51. sz.-ú országos főút, az ÉNy – D –i irányban Püspökpuszta belterületén áthaladó 51147 sz.-ú országos közút, a két belterületi egység között, a település Ny-i részén, É – D-i irányban áthaladó Ferenc tápcsatorna és a Földvári tó természeti területe.

Dávod területei beépítésre szánt és beépítésre nem szánt területekre osztható. A beépítésre szánt területek jellemzően, de nem kizárólag a belterületen helyezkednek el, míg a beépítésre nem szánt területek jellemzően a külterületen.

Dávod belterületi beépítésre szánt területei két területi egységben helyezkednek el, ezek:

- Központi belterület

- Püspökpuszta

Az 51. sz.-ú főút a központi belterület K-i részén vezeti le az átmenő forgalmat. Az út előírt építési területe biztosított.

A régi 51.-es (51147. sz.-ú) út a községhatár ÉNy-i határánál érkezik a településre, Püspökpusztát Ny-i és D-i oldalon megkerülve és É-ra visszafordulva áthalad rajta, majd a Ferenc csatornát keresztezve a központi belterületre annak ÉNy-i sarkán érkezik. Az út a központi belterületen a községközpontban halad át, főként helyi – nem jelentős nagyságú – forgalmat bonyolítva le.

A két országos közutat (a központi belterületen) összekötő településszerkezeti jelentőségű gyűjtőutak – a Tolbuhin és Petőfi S. utak - jól szervezik a központi belterület belső- és az 51. sz-ú főút felé irányuló közlekedését. A Mohács irányába történő kivezetés, valamint a tervezett üdülőterület megközelítésére új szerkezeti jelentőségű út kiépítése válik szükségessé Püspökpusztán a Béke tér és az 51147. sz.-út között.

A központi belterület ágas rendszerben kialakult feltáró úthálózatának kiegészítésére, új utcák létesítésére, a beépítetlen területek illetve a tömbbelsők feltárása, rendezése során lesz szükség.

A tervezett fejlesztés jelentős része a jelenleg belterületben lévő területeken történhet. A beépítésre szánt területek bővítése csak kisebb területi egységeknél válik szükségessé, főként azzal a céllal, hogy az egymástól leszakadó beépített területek – központi belterület, Május 1. utca lakóterületei és Püspökpuszta beépített (belterületben és külterületben lévő) területei – összekapcsolódjanak.

A külterületen kialakult beépítésre szánt területek, a mezőgazdasági termelés központjaiként működő négy majorság területe, az É-i közigazgatási határ melletti regionális vízmű területe, az 51. sz-ú út és a Ferenc csatorna melletti temetők, a D-i határ melletti meteorológiai állomás és a Klágya – Duna melletti horgászházak.

A külterületen – a belterülettől ÉK-re helyezkednek el további, a települést ellátó kommunális szolgáltatás létesítmények: a szilárd hulladéklerakó, szennyvízleürítő, homokbánya különleges területnek minősülő területei.

A külterületen lévő beépítésre szánt területek közül két major területe Püspökpuszta meglévő belterületi határához közvetlenül csatlakozik.

A távlatban beépítésre nem tervezett, de jelenleg belterületi elhelyezkedésű területek (a Május 1. úti lakóterülettől É-ra, a Táncsics Mihály utca végénél lévő mélyfekvésű területek és Püspökpuszta ÉNy-i részén lévő beépítetlen terület) beépítésre nem szánt, erdőtelepítésre kijelölt területi kategóriába sorolódnak.

A külterületi, beépítésre nem szánt területek mezőgazdasági (növénytermesztési: szőlő, gyümölcsös, szántó, állattartó: gyep) erdőgazdasági, vízgazdálkodási és természetvédelmi területi kategóriákba tartoznak.

Dávod mezőgazdasági területeinek túlnyomó része szántó művelési ágba tartozó terület. Nagyobb, összefüggő gyepterület a közigazgatási terület ÉK-i részén (a vízelvezető csatornák ágaival átszőtt területen) nagyobb területű kertség az É-i határ mellett található. A tervezett fejlesztés során a mezőgazdasági területek összességében nem csökkennek.

Erdőgazdasági terület Dávod területén nagyon kevés található. Nagyobb, összefüggő erdőség a belterület É-i határától a közigazgatási terület É-i határáig húzódik. Új erdők telepítéséré a szabályozásnak lehetőséget kell biztosítani.

Vízgazdálkodási területek a Földvári tó, a Ferenc tápcsatorna, a Duna mellékágak és a külterületet behálózó felszíni vízelvezető csatornák területei.

A természeti oltalom alatt álló területek a Duna – Dráva Nemzeti Park felügyelete alá tartoznak. „Országos jelentőségű (ex lege) természeti terület” a Földvári-tó területe.

Az Ökológiai hálózat határa a közigazgatási terület D- határán kanyargó Duna-ágak partja mellett érinti Dávod területét, míg a Nemzeti Park és a Natura 2000 terület határa csak a Klágya – Ó-Duna rövid (cca. 2,5 km-es) az 5151. sz.-ú útig terjedő szakaszát érinti.

### **Tervezett Területfelhasználás**

### **5. Beépítésre szánt területek**

**5.1. Lakóterületek**

Lakóterületek a központi belterületen és Püspökpuszta területén találhatóak.

A központi belterület beépítésre szánt területeinek nagy része lakóterület. A kialakult lakóterületek jellemzően falusias jellegűek. Kisebb lakóterületen (Május 1. út) intenzívebb, kertvárosi beépítés létesült.

Új lakótelkek a belterületen lévő, még beépítetlen területeken alakíthatók ki. A tervezett beépítés jellege a kialakultakéhoz illeszkedő. Új lakóterület létesítése illetve a meglévők kiegészítése több helyen lehetséges:

Falusias jellegű beépítéssel

1. A Mikszáth Kálmán utca nyugati oldalán még beépítetlen területen.

2. A Fürst Sándor utca északi oldalán.

3. Az Árpád, Zrínyi és Bocskai utcák által határolt tömb belső területeinek feltárásával.

4. A Szabadság utca kanyarulatában lévő területek rendezésével.

5. A Táncsics Mihály utca végénél lévő területek, a csatorna mellett feltáró út létesítésével.

6. A Dózsa Gy út ÉK-i irányban kivezető szakasza mellett, a Május 1. úti beépítés bekapcsolására.

Kertvárosias jellegű beépítéssel

7. A Május 1. út mellett kialakított, még beépítetlen telkeken.

**5.2. Településközpont vegyes területek**

Vegyes területek - ahol lakóépületek, intézményi célú (egészségügyi, oktatási, sport, egyházi) épületek, valamint kereskedelmi, szolgáltató, vendéglátó épületek egyaránt létesíthetők - kijelölésére a településrészek kialakult központjainak térségében kerül sor, ahol a község hivatali, oktatási, egészségügyi, egyházi intézményei és kereskedelmi létesítmények helyezkednek el, lakóépületekkel vegyesen.

A településközpont vegyes területeken szükség szerint bővíthetők a meglévő intézmények területei, illetve új létesítmények is elhelyezhetők.

Ezek a területek a központi belterületen:

- a Dózsa György út központi szakasza melletti területek,

- a Petőfi S. utca kapcsolódó szakasza melletti területek,

- a József A. utca Epreskert utca és Klapka utca kereszteződésénél lévő területek.

Püspökpusztán:

- a Béke tér környezetének területei

- a tervezett üdülőterület súlypontjában

**5.3. Gazdasági területek**

#### Ipari gazdasági területek

Dávod község területén ipari gazdasági területek Püspökpusztán és a külterületen találhatóak.

A központi belterületén ipari gazdasági létesítmény nincs, és az önkormányzat nem is kíván ilyen övezetet itt kijelölni.

Püspökpuszta belterületén több üzemi- létesítmény és terület található:

Fafeldolgozó üzem a Rákóczi F. ú 1501 hrsz.-ú telken, mezőgazdasági tevékenységhez kötődő üzem a Rákóczi út 1673 és 1675 hrsz.-ú területen működik.

Ipari gazdasági fejlesztés a Gárdonyi G. utcához kapcsolódó 1469, 1470 és 1475 hrsz.-ú, üzemi területként nyilvántartott, beépítetlen telkeken lehetséges.

Püspökpuszta D-i illetve DNy-i belterületi határához csatlakoznak a 0252/1 és 0254 hrsz.-ú telken, jelenleg külterületen lévő, majorsági területek, melyek beépítésre szánt területnek minősülnek. Püspökpuszta beépítésre szánt területe összefüggően kiterjeszthető ezekre a gazdasági területekre is.

Külterületen található és a távlatban is külterületen marad további két nagy majorsági terület, melyek a belterületi egységek meglévő illetve a tervezett határainak közelében, de attól kissé leszakadva helyezkednek el, a Petőfi S. illetve a Dózsa Gy út kivezető szakaszai mellett.

A fenti, ipari gazdasági területeken túl, további területek kijelölését az önkormányzat nem tervezi.

Egyéb ipari gazdasági övezetbe tartozik:

- belterületen: Püspökpusztán, a Csuka utcában lévő vízmű -terület,

- külterületen: a Püspökpuszta határától É-ra elhelyezkedő vízmű –terület,

a kistérségi vízmű területe az É-i közigazgatási határ és az 51. sz.-ú út mellett.

#### Kereskedelmi, szolgáltató gazdasági területek

A központi belterületen találhatóak és tervezettek.

A településközpontban meglévő kereskedelmi, vendéglátó létesítmények telkei a településközpont vegyes övezet területébe sorolódnak.

A központi belterületen a kereskedelmi szolgáltató gazdasági övezetbe tartoznak a Dózsa György út 48. sz. alatti telefonközpont és vasipari műhely valamint a Petőfi S. út 52. sz. alatti Mg. Szövetkezeti szolgáltató terület.

Új, nagyobb területigényű kereskedelmi, szolgáltató gazdasági létesítmény elhelyezésére szolgál az 51. sz.-ú főút Ny-i oldalán, a D-i belterületi határig húzódó beépítetlen területen kijelölendő fejlesztési terület.

**5.4. Üdülő területek**

Hétvégiházas üdülőterület Püspökpusztán alakult ki a Fürdőtől D-re, a Kecsege, Varsa és Csuka utcák térségében. További üdülőtelkek kerültek kialakításra a meglévő terület Ny-i irányú folytatásában.

A belterületbe csatolt 1679/48 hrsz-ú területen a hétvégiházas üdülőterület távlati fejlesztése tervezett. A jövőben tervezett telealakítás és beépítés az 1992. -ben jóváhagyott szabályozási terv szerint történhet. A terv jóváhagyásával együtt az 5/1992.(III. 31.) Ökr. számú rendelettel módosításra került az 1/ 1985.(XI.26) trsz.-ú tanácsrendelet.

A külterületen, a Klágya –Duna partján meglévő hétvégi házak és horgászházak területét és környezetüket hétvégiházas üdülőterületként kell rendezni, szabályozni szükséges a telekalakítás lehetséges módját.

**5.5. Különleges területek**

Különleges területek a belterületi egységekben és a külterületen egyaránt találhatóak, illetve fejlesztésük tervezett.

A különleges területek három kategóriába sorolhatók:

1. Zöldfelületi jellegű különleges területek, melyek alacsony beépítettség mellett a terület nagy részén zöldterületet tartalmaznak. Ide tartoznak a:

- Temetők: belterületen - a Tolbuhin úton lévő Római katolikus temető

- a Mikszáth Kálmán úton lévő Baptista temető

külterületen: - az 51. sz.-ú út bevezető szakaszának ÉNy-i oldalán (a belterülettől ÉK-re) lévő községi új köztemető

- a Ferenc csatorna Ny-i oldalán Római katolikus temető

a temetők meglévő területe még távlatban is elegendő, bővítésük nem tervezett.

- Sportterületek: labdarúgó pálya a Petőfi Sándor úton

kézilabda pálya a Hámán Kató úton

további sportterület létesítésére nyílik lehetőség az Ady Endre utcán lévő beépítetlen területen (a volt MHSZ lőtér területe) a belterületi határ kismértékű korrekciójával.

- Fürdő területe: Püspökpusztán a Béke tér és Kecsege út által határolt területen

- Camping területe: a Fürdő területéhez Ny-i oldalon kapcsolódva

2. Különleges –települést ellátó kommunális létesítmények – területek

A szilárd hulladéklerakó, a szennyvízleürítő, a dögkút, a homokbánya területe a köztemetőtől északra, erdős területtel körbevett területen helyezkednek el, a belterület közelében, attól ÉK-re. A területek lakóterülettől mért, előírt védőtávolsága nem biztosítható, távlatban felszámolásuk, rekultiválásuk tervezett. A területek erdősítése célszerű, az erdőfelületek bővítése érdekében. Nagytávlatban, ha szükségessé válna, a temető bővítésére is hasznosítható lesz a terület.

A kommunális ellátó létesítmények kiváltására más települések területén létrehozott – Vaskút regionális hulladéklerakó – vagy létrehozandó – Hercegszántó szennyvíztisztító – térségi ellátó létesítmények szolgálnak.

3. Tervezett - idegenforgalmi célú - különleges területek

A település idegenforgalmának – különös tekintettel a fürdővendégekre - üdülőnépességének növelésére, az ideérkező turizmus fokozására, további idegenforgalmi célú különleges területek kijelölése indokolt. Idegenforgalmi létesítmények elhelyezésre alkalmas területek:

- A Fürdő területének szomszédságában, attól É-ra (1471/2 hrsz) Püspökpuszta belterületén lévő terület, ahol elsősorban a Fürdőhöz kapcsolódó létesítmények (pl. gyógyszálló, wellnes központ stb) helyezhetők el.

- A Május 1. út melletti lakóterület és a Ferenc csatorna közötti terület, melynek cca. 50%-a belterületben van (859 hrsz). A területen elsősorban a vízi-sportokhoz és vízi-túrizmushoz kapcsolódó létesítmények elhelyezése célszerű.

**6. Beépítésre nem szánt területek**

**6.1. Közlekedési területek**

A településen áthaladó 51. sz.-ú országos főút OTÉK által előírt építési területe biztosított, illetve a tervezett fejlesztési terület (kereskedelmi szolgáltató gazdasági területe) kijelölése során biztosítható.

Az 51147 sz.-ú és országos mellékút kialakult közterületi szélessége a beépített területeken nem felel meg a jelenleg érvényes előírásoknak. A Püspökpusztán áthaladó Madách Imre utcai szakasz szélessége 20,0m, a központi belterületen áthaladó Dózsa György utcai szakasz szélessége 12,0 – 22,0 m között változik. Az erősen beszűkülő szakaszok szélesítésére abban az esetben kerülhet sor, ha a közterülettel határos épület átépítésre kerül. A Május 1. út térségében tervezett fejlesztési területek (lakóterület, különleges területe) kijelölése során az út előírt építési területe biztosítandó.

A településszerkezeti jelentőségű gyüjtőutak szélessége a központi belterületen – Tolbuhin út, Petőfi S. út – a meglévő és várható közúti forgalom nagyságához elegendő. A Püspökpusztán tervezett szerkezeti jelentőségű gyűjtőút (Béke tér és 51147 sz.-ú közút között) közterületének szélessége az előírások és az adottságok együttes figyelembe vételével alakítható ki.

A központi belterületen a feltáró utak egyes szakaszai erősen beszűkülnek. Ezen szakaszok kiszélesíthetőségére a szabályozás során figyelmet kell fordítani.

Az új feltáró utak tervezett közterületi szélességét 12,0 - 16,0 között kell meghatározni, a várható forgalom függvényében.

Az országos hálózathoz tartozó kerékpárút meglévő szakasza az 51147 sz.-ú út déli oldalán, a töltésen épült ki.

A kerékpárút folytatásaként, a település lakott területén áthaladó szakaszokat:

- D-i irányban a Dózsa Gy. úton vezetve,

- Ny-i irányban (Püspükpusztán) a Béke téren át, a tervezett településszerkezeti út nyomvonalán vezetve célszerű megvalósítani.

**6.2 Zöldterületek**

A település beépített területein több helyen található gondozott zöldpark-állomány, illetve több helyen van lehetőség közpark terület kialakítására.

Kialakított zöldterület: - a Tolbuhin út mellett (rendezvények tartására is használt)

- a Dózsa Gy. út és Május 1. út közötti területen,

- a Táncsics M utca és a csatorna között,

- a Kölcsey utca és a csatorna között, található.

Új közpark kialakítására hasznosítható területek:

- a Mikszáth K. és Ady E. út találkozásától É-ra lévő terület a Baptista temetőig,

- a Wesselényi utca végéből elérhető terület a „46.” jelű csatorna-ág partján,

- a Halász utca melletti beépítetlen terület,

- a Vörösmarty és Alkotmány utcák D-i végénél

- a központi belterület ÉNy-i részén tervezett lakóterület és a Dózsa Gy. út között,

- Püspökpusztán tervezett üdülőterületen.

A meglévő és tervezett közpark-területek zöldfoltjainak hálózata a sűrű beépítésű lakóterületek között üdítő látványú és temperáló hatású pihenő és játszóhelyek lehetnek.

A beépített területek védelme érdekében a gazdasági területeken, és a fejlesztésre kijelölt különleges területeken, telken belüli beültetési kötelezés előírása indokolt.

Az országos mellékút és a gyüjtőutak mentén, a közúti közlekedés ártalmainak csökkentése érdekében fasor telepítése indokolt, a beültetésből eddig kimaradt szakaszokon.

**6.3. Erdőterületek**

Dávod község közigazgatási területen kevés az erdőterület. A levegőtisztaság megőrzése és javítása érdekében az erdőterületek megőrzése, bővítése, folyamatos karbantartása és megújítása önkormányzati érdek.

Az erdőtelepítések lehetőségét a külterületen mindenhol - kivéve a természetvédelem alatt álló területeket – célszerű biztosítani.

A jelenleg belterületben lévő, de beépítésre nem szánt területeken erdőterületek létesítését irányozza elő az önkormányzat.

A lakó és üdülőterületek védelmére, a közlekedésből eredő és a deflációs légszennyezés csökkentésére – a lehetséges helyeken – védőerdő telepítését kell előírni.

**6.4. Mezőgazdasági területek**

Dávod közigazgatási területének cca. 90%-a mezőgazdasági hasznosítású. Szántó művelési ágba a mezőgazdasági területek 90%-a tartozik. Szőlő és gyümölcsös területek nem érik el a mezőgazdasági területek 1%-át sem.

A szántóterületek magas aránya miatt Dávod gazdasági életében a mezőgazdasági tevékenység jelentős szerepet játszik. A tervezett fejlesztések jellemzően a művelésből kivett területeken helyezkednek el, így a mezőgazdasági termelésre a beépítésre szánt területek határainak kismértékű változása nincs hatással.

A mezőgazdasági területeken tanyás területek nincsenek, csak szórványosan, néhány tanya létesült, ami a kintlakásos gazdálkodás gyér voltát jelzi. A készülő helyi szabályozásban az önkormányzat, a tanyák létesítésére vonatkozóan, nem kíván az országos érvényű előírásoknál szigorúbb rendelkezéseket hozni.

**7. Építészeti, Kultúrális és Természeti értékek Védelme**

Dávod közigazgatási területén országos jelentőségű természetvédelmi terület csak a Földvári – tó területén lett meghatározva. A Duna Dráva Nemzeti Park határa éppen csak érinti a közigazgatási terület déli szélén húzódó folyószakaszt. Ennél még kisebb területet határol le a Natura 2000 természetvédelmi területe. Az Ökológiai hálózat határa a déli közigazgatási határt kijelölő folyópartok mentén érinti a települést.

Helyi természetvédelmi terület kijelölését az önkormányzat nem tervezi.

Dávod területén országos műemléki védelem alatt álló épület:

Római katolikus templom – késő barokk stílusú,

Dózsa György út 49 -53., 17. hrsz.

Az önkormányzat jogszabályi kereteket nem kíván szabni a falu építészeti értékeinek védelmére. A meglévő értékek védelmét, az épületek helyi örökséghez méltó karbantartását és felújítását, a helyi kultúrát és identitást magukban őrző lakosság – az eddigi példák ismeretében - enélkül is szavatolja.

A Kulturális Örökségvédelmi Hivatal által megjelölt régészeti lelőhelyek jogszabályban előírt védelmét az önkormányzat biztosítja.

Felelős: Képviselőtestület

Határidő: 2005.03.01.